Here is a page extracted from Wikipedia that may contain CSS, HTML, and a lot of unformatted text.

Title: Azuara
Content: Azuara ye un municipio aragonés d'a provincia de Zaragoza situato en a comarca d'o Campo de Belchit.

A suya población ye de 703 habitants (2008), en una superficie de 165,8 km², con una densidat de población de 4,24 hab/km².

Cheografía 
A localidat d'Azuara ye situata chunto a o río Camaras (afluent d'o río Aguas), on desemboca la val d'Aguilón, a 603 metros d'altaria sobre o livel d'a mar y a una distancia de 16 km de Belchit, a capital d'a suya comarca, y de 62 km d'a ciudat de Zaragoza, a capital d'a suya provincia y d'Aragón.

Historia 
Bi ha un chacimiento d'epoca romana, La Malena, una villa romana baixo-imperial a on s'han descubierto muitos mosaicos romanos en buen estato de conservación.
Perteneixió a la Sexma de Trassierra.

Toponimia 
En textos medievals s'escribe Azuara, Açuara u Zoara principalment. S'escribe Adzuara en textos terolans d'o sieglo XV. Se gosa considerar un toponimo arabe, manimenos as interpretacions no son claras. Una intepretación ye a partir de l'arabe Al-Zuhayra ("a bella", "a polida") y atra a partir d'o etnonimo berber transmeso por l'arabe Zuwara grupo tribal d'a que encara quedan representants en Libia. A primera hipotesi topeta con a realidat que atros toponimos que derivan d'esta radiz como Zuera han presentau variants con o fonema labiodental /f/ (como Zufera), que ye como en aragonés se puet adaptar a aspirata arabe /Ḥā/, feito que no esdevién ni ha esdeveniu con esta localidat d'o Campo de Belchit. A segunda hipotesi troba refirme en o feito que en a redolada trobamos os toponimos Lagata y Nepza que se remontan a etnonimos berbers Lawata y Nafzawa bien documentaus. Manimenos si os Nafzawa son bien documentaus en fuents medievals en a peninsula no se puet dicir o mesmo d'os Zuwara, por o que si o toponimo "Azuara" se remonta a un etnonimo berber millor podría estar relacionau con un grupo tribal berber mes numeroso dito Zuwaga.

En Azuara bi ha muitos microtoponimos referents a filadas, navallos, planos y planas:
Filadas: Filada de La Florida, Filada Gibe, Filada Moliner, Filada del Nano, Filada de la Peña, Filada de Pina, Filada de la Zarza, Filada de la Huerta.
Planos y planas: El Plano, El Plano Alto, El Plano Bajo, Plana Antón, Plano Vald, Plana de Varanda, Plana Herrero, Plana Escribano, Plana La Higuera, Plana Cabrero, Plana La Cordera, Plana Cuartel, Planas de Lis, Plana Lucia, Planas de la Magadalena / Planas de la Magdalena, Plana Malena, Plana Martinico, Plana Mazas, Plano Mazas, Plano Mitad, Plana Portugues, Plana Pozalero, Plana Rana Mari, El Plano de Samper, Plana Zarra. 
Navallos: Navallo de los Panetes, Navallo Piedra, Navallo de la Reina, Navallo Royo, Cien Navallos.

A part d'estos microtoponimos tamién tienen component aragonés muitos atros mes: Almendrera, Azagaderos, Acequia del Plano, Acequia Plano Alto, Acequia Plano Bajo, La Audenza, El Bolar, Val de Bernal, Valdeferrera, Valillo Planas de Liz, Val de Chin, Valcalién, Val de Loren, Balsa de Mosén Serón, Barranco de Barcalién, Barranco de la Filada de la Peña, Barranco de Gorgo, Barranco de La Canal, Barranco de la Canal del Molino, Barranco de Castifollé, Barranco Navallo de Piedra, Barranco del Plano, Barranco Plana Escriba, Varello de la Raimunda, Varcalién, Fuente del Callizo, Fondegaz / Fuandegaz / Fuendegaz / Fandegaz, Forcallo, El Gorgo, Juan de La Olivera, Juan Seca, Cabezo de Mosén Serón, Cabezo Royo, Cabochico, Casa de las Garrollas, La Colocha, Corral de Varcalién, Corral de Cados, Corral delos Chunzares, Corral del Melguizo, Corral Plano Alto, Corral del Plano Mitad, Corral del Saso, Corral de Cien Navallas / Corral de Cien Navallos, Corral de Tieda, Las Costeras, El Cuartal, La Malena, Melguizo, Peña Roya, La Pereruela, Portillada, Poyud, Puntal Mont, La Roya, Royales, El Saso, Las Tablas de Plano Mitad, El Toscar, El Chardin / El Chardil, Los Chunzares, La Coma, Las Ribas.

Beluns d'estos microtoponimos son aragonesismos foneticos (El Chardín, Chunzares, Fuendegaz / Fondegaz, Forcallo, Peña Roya, Poyud, Puntal Mont, La Roya, Royales, Corral de Tieda, Valdechin, Valdeferrera, Valdelorén, Varcalién, Varello/Valillo), belatros son aragonesismos lexicos (Bolar, Cados, Callizo, La Coma, El Gorgo, Melguizo, Las Ribas, El Saso, El Toscar), u parolas que conservan o chenero orichinal aragonés u un sufixo orichinal en aragonés (Almendrera, La Canal, Las Costeras, Pereruela, Poyud).

Demografía

Administración

Reparto de concellers

Alcaldes

Molimentos 
A ilesia de Nuestra Sinyora d'a Piedat, protechita legalment dende 2001 con a suya declaración como Bien d'Intrés Cultural. Ye una ilesia construita en estilo mudéchar en a segunda mitat d'o sieglo XIV, encara que muit esviellata en o sieglo XVIII en estilo barroco. Se tracta d'un edificio de ladriello con nomás que una sola nau dividida en dos trampos con capiellas laterals.

Personalidaz naixitas d'Azuara 
Categoría principal: Naixitos d'Azuara.

Fiestas 
 Sant Chusé, 19 de marzo.
 Virchen d'a Piedat, 8-11 de setiembre.
 Sant Nicolau de Bari, 6 d'aviento.

Vinclos externos 

www.Azuara.org
Base de datos sobre Toponimia d'Azuara

Referencias